**Tájékoztató**

**az Országos Onkológiai Intézet**

**Citológiai Ambulanciáján**

**végzett aspirációs citológiai szolgáltatásról**

Ambulanciánkon járóbeteg szakellátás keretében, részben tapintással, részben ultrahang vezérletével vékonytű aspirációval mintát veszünk a gyanús területről.

A minta kiértékelését lehetőség szerint még aznap elvégezzük, melynek eredményét a vizsgált személy megkapja. A vizsgálat gyors, pontos és csak tűszúrásnyi fájdalommal jár.

RENDELÉSI IDŐPONTOK: Hétfő-Péntek: 8:30 – 14:00

Bejelentkezés (beutaló szükséges): Hétfő-Péntek: 8:30 – 14:00

Hívható telefonszámaink: +3612248600/1384, 2538

MILYEN ELVÁLTOZÁSOK ESETÉN VEHETEM IGÉNYBE A SZOLGÁLTATÁST?

A vizsgálatokat csak szakorvosi indikációval lehet igénybe venni.

Jól vizsgálhatók és megfelelő eredményt adnak az alábbi szervek eltérései:

* az emlő daganatai
* a pajzsmirigy göbei
* a nyirokcsomókat érintő elsődleges daganatok (például limfómák)
* a különféle daganatok nyirokcsomókba adott áttétei
* a különféle felszínesen és a bőr alatt megjelenő, tapintható elváltozások

**HOGYAN ZAJLIK A VÉKONYTŰ ASPIRÁCIÓ?**

Az aspirációs citológiai vizsgálat során a tapintható, vagy valamely képalkotó eljárással korában már láthatóvá tett, jól körülírt daganatgyanús elváltozást/csomót célzunk meg.

A vékonytűvel történő aspirációt (aspirációs citológiai vizsgálat) citopatológus szakorvos végzi.

A mintavétel érzéstelenítés nélkül történik.

A vizsgálandó területet először ultrahangvizsgálattal áttekintjük.

A vizsgálandó területen fertőtlenítését követően egy 0,6-0,75 milliméter külső átmérőjű vékony tűt szúrunk a vizsgálandó elváltozásba/ csomóba, és egy fecskendővel létrehozott vákuum segítségével sejteket szívunk ki onnan.

A vékonytű helyzetét a vizsgáló orvos az ultrahangkészülék képernyőjén követi, garantálva ezzel, hogy pontosan onnan történjen a mintavétel, ahol az elváltozás/csomó található.

A vizsgálandó elváltozás/csomó esetében általában két mintavétel történik a diagnosztikai pontosság fokozása érdekében.

A nyert mintát tárgylemezre szélesztjük, fixáljuk, festjük, majd mikroszkópos vizsgálatnak vetjük alá.

Szükség esetén a mintából kiegészítő festések is készülhetnek.

A vizsgálat eredményéről leletet készítünk.

MI TÖRTÉNIK A MINTAVÉTELT KÖVETŐEN?

A szúrt sebre kötés, illetve tapasz kerül, amelynek – a seb fertőződésének elkerülése érdekében – a mintavételt követő néhány órában a seb felszínén kell maradnia.

Komplikációk csak rendkívül ritka esetekben fordulnak elő:

* bőrpír
* felszínes bevérzés
* mélyebb, szövetközti bevérzés
* PTX (légmell)

A VIZSGÁLAT SORÁN ELŐFORDULÓ HIBALEHETŐSÉGEK:

* az elváltozásból/csomóból nem sikerül diagnózishoz elegendő sejtet nyerni. Ilyenkor a mintavétel ismétlésére kerül sor, vagy szövetminta vételére teszünk javaslatot, amit a beküldő orvos bírál el.
* a vélt, vagy képalkotóval korábban kimutatott elváltozást/csomót nem sikerül megtalálni. Ebben az esetben radiológus szakorvos segítségével végezzük el az elváltozás felkeresését, vagy radiológus szakorvos rendelésre irányítjuk tovább a beteget.